**1**

Na temelju članka 7., 12. i 13. Zakona o ustanovama (“Narodne novine”, broj 76/93, 29/97, 47/99, 35/08, 127/19 i 151/22), članka 7. i 8. Zakona o predškolskom odgoju i obrazovanju (“Narodne novine”, broj 10/97, 107/07, 94/13, 98/19, 57/22 i 101/23) i članka 30. Statuta Općine Sikirevci („Službeni vjesnik Brodsko-posavske županije“ broj 11/21. i „Službeni glasnik Općine Sikirevci,“ broj 1/22 i 7/23.), Općinsko vijeće Općine Sikirevci na svojoj 20. sjednici, održanoj dana 03.lipnja 2024. godine donijelo je

**ODLUKU  
o osnivanju Dječjeg vrtića “Leptir”**

**I. OPĆE ODREDBE**

Članak 1.

Ovom Odlukom Općina Sikirevci, Ljudevita Gaja 4/A , Sikirevci, OIB: 58216299647(u daljnjem tekstu: Osnivač) osniva javnu ustanovu za predškolski odgoj i obrazovanje te skrb o djeci rane i predškolske dobi pod nazivom: Dječji vrtić “Leptir” (u daljnjem tekstu: Dječji vrtić).

Sjedište Dječjeg vrtića je u Vrpolju, Ulica Hrvatskih branitelja 8 .

Članak 2.

Naziv Dječjeg vrtića je: Dječji Vrtić „Leptir“

Sjedište Dječjeg vrtića je u Vrpolju, Ulica Hrvatskih branitelja 8.

O promjeni naziva i sjedišta Dječjeg vrtića odlučuju Osnivači.

Područni odjel Dječjeg vrtića je:

Područni odjel “Sunčana” sa sjedištem u Sikirevcima, Ulica Vladimira Nazora 1.

Područni odjel posluje i obavlja svoju djelatnost pod nazivom Dječji vrtić „Leptir“ i nema pravnu osobnost.

Dječji vrtić je pravna osoba upisana u sudski registar ustanova.

Članak 3.

Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod.

**II. DJELATNOST DJEČJEG VRTIĆA**

Članak 4.

Djelatnost Dječjeg vrtića je predškolski odgoj i obrazovanje te skrb o djeci rane i predškolske dobi od navršenih šest mjeseci života do polaska u osnovnu školu.

Dječji vrtić je javna ustanova koja djelatnost predškolskog odgoja obavlja kao javnu službu.

Članak 5.

U Dječjem vrtiću ostvaruju se sljedeći programi:

* redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi, koji su prilagođeni razvojnim potrebama djece te njihovim mogućnostima i sposobnostima,
* programi za djecu rane i predškolske dobi s teškoćama u razvoju,
* programi za darovitu djecu rane i predškolske dobi,
* programi predškole,
* programi ranog učenja stranih jezika i drugi programi umjetničkog, kulturnog, vjerskog i sportskog sadržaja.

Dječji vrtić može izvoditi i druge programe u skladu s potrebama djece i zahtjevima roditelja, a sve sukladno Zakonu o predškolskom odgoju i obrazovanju (u daljnjem tekstu: Zakon) i Državnom pedagoškom standardu predškolskog odgoja i naobrazbe.

Programe iz stavka 1. i 2. ovog članka Dječji vrtić ostvaruje uz prethodnu suglasnost središnjeg tijela državne uprave nadležnog za poslove obrazovanja.

**III. UPRAVLJANJE DJEČJIM VRTIĆEM**

UPRAVNO VIJEĆE

Članak 6.

Dječjim vrtićem upravlja Upravno vijeće.

Upravno vijeće ima pet članova: predsjednika i četiri člana.

Tri člana Upravnog vijeća imenuju Osnivači, jednog člana biraju roditelji djece korisnika usluga, a jednog člana bira se tajnim glasovanjem iz reda odgojitelja i stručnih suradnika Dječjeg vrtića.

Mandat članova Upravnog vijeća traje četiri godine, a iste osobe mogu biti ponovno imenovane i izabrane za članove Upravnog vijeća.

Sastav i broj članova Upravnog vijeća, način izbora odnosno imenovanja njegovih članova, način rada i donošenja odluka Upravnog vijeća uređuje se Statutom Dječjeg vrtića.

Članak 7.

Upravno vijeće, osim prava i obveza utvrđenih Zakonom o ustanovama, obavlja i sljedeće poslove:

* odlučuje o stjecanju, opterećivanju i otuđivanju nekretnina Dječjeg vrtića pod uvjetima propisanim aktom o osnivanju i Statutom Dječjeg vrtića, uz suglasnost Osnivača Dječjeg vrtića,
* predlaže Osnivačima statusne promjene Dječjeg vrtića,
* predlaže Osnivačima promjenu naziva Dječjeg vrtića,
* donosi Statut i Pravilnik o unutarnjem ustrojstvu i načinu rada, uz suglasnost Osnivača,
* donosi Kurikulum Dječjeg vrtića te nadzire njegovo izvršenje,
* donosi godišnji plan i program rada,
* odlučuje o upisu djece i o mjerilima upisa, uz suglasnost Osnivača,
* donosi druge opće akte sukladno Zakonu,
* odlučuje o zasnivanju i prestanku radnog odnosa na prijedlog ravnatelja Dječjeg vrtića, sukladno odredbama Zakona,
* razmatra i odlučuje i o drugim pitanjima u skladu sa Zakonom, ovom Odlukom, Statutom i drugim općim aktima Dječjeg vrtića.

RAVNATELJ DJEČJEG VRTIĆA

Članak 8.

Ravnatelj Dječjeg vrtića je poslovodni i stručni voditelj Dječjeg vrtića.

Uz poslove utvrđene Zakonom o ustanovama ravnatelj obavlja i sljedeće poslove:

* predlaže Kurikulum Dječjeg vrtića kojim se utvrđuje: program rada, namjena programa, nositelji programa, način ostvarivanja, vremenik aktivnosti i način vrednovanja,
* predlaže godišnji plan i program rada,
* odgovoran je za stručni rad Dječjeg vrtića,
* brine se za provođenje odluka Upravnog vijeća, Odgojiteljskog vijeća i drugih tijela,
* obavlja i druge poslove određene Zakonom i Statutom.

Članak 9.

Za ravnatelja Dječjeg vrtića može biti imenovana osoba koja ispunjava sljedeće uvjete:

* završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, a koji može biti:

1. sveučilišni diplomski studij ili
2. integrirani preddiplomski i diplomski sveučilišni studij ili
3. specijalistički diplomski stručni studij ili
4. preddiplomski sveučilišni studij za odgojitelja ili
5. stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima,

* položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s člankom 56. Zakona,
* najmanje pet godina radnog iskustva u predškolskoj ustanovi na radnome mjestu odgojitelja ili stručnog suradnika.

Za ravnatelja dječjeg vrtića ne može biti imenova osoba za čiji rad u dječjem vrtiću postoje zapreke iz članka 25. Zakona.

Ravnatelj se bira na temelju javnog natječaja kojeg raspisuje Upravno vijeće Dječjeg vrtića u skladu sa Zakonom i Statutom.

Na prijedlog Upravnog vijeća Dječjeg vrtića, ravnatelja imenuje i razrješava izvršno tijelo Osnivača.

Ovlašćuje se Općinski načelnik Općine Vrpolje za imenovanje i razrješenje ravnatelja Dječjeg vrtića.

Ravnatelj se imenuje na pet godina, a ista osoba može biti ponovno imenovana.

Članak 10.

Do imenovanja članova Upravnog vijeća i izbora ravnatelja, Dječjim vrtićem upravlja i rukovodi privremeni ravnatelj, kojeg imenuju Osnivači.

Ovlašćuje se Općinski načelnik Općine Vrpolje za imenovanje privremenog ravnatelja.

Privremeni ravnatelj je ovlašten za:

* obavljanje pripreme za početak obavljanja djelatnosti ustanove, posebno pribavljanje potrebne dozvole za početak rada,
* podnošenje prijave za upis Dječjeg vrtića u Sudski registar ustanova,
* pribavljanje suglasnosti na program rada, provedba postupka za zapošljavanje potrebitog broja odgojitelja i ostalih zaposlenika,
* upravljanje Dječjim vrtiće do imenovanja ravnatelja,
* pokretanje postupka za imenovanje članova Upravnog vijeća,
* obavljanje postupka za imenovanje članova Upravnog vijeća,
* predlaže tekst Statuta Dječjeg vrtića.

ODGOJITELJSKO VIJEĆE

Članak 11.

Stručno tijelo Dječjeg vrtića je Odgojiteljsko vijeće.

Odgojiteljsko vijeće čine svi odgojitelji, stručni suradnici i zdravstveni radnici koji ostvaruju program predškolskog odgoja u Dječjem vrtiću.

Odgojiteljsko vijeće sudjeluje u utvrđivanju plana i programa rada Dječjeg vrtića, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene poslove utvrđene Zakonom i Statutom Dječjeg vrtića.

Djelokrug i način rada Odgojiteljskog vijeća pobliže se određuju Statutom Dječjeg vrtića.

RADNICI VRTIĆA

Članak 12.

Na poslovima njege, odgoja i obrazovanja, socijalne i zdravstvene zaštite te skrbi o djeci u Dječjem vrtiću rade odgojno-obrazovni radnici.

Odgojno-obrazovni radnici moraju imati odgovarajuću vrstu i razinu obrazovanja, položen stručni ispit te utvrđenu zdravstvenu sposobnost za obavljanje poslova.

U Dječjem vrtiću rade i druge osobe koje će obavljati administrativno-tehničke i pomoćne poslove odnosno drugi radnici.

Potreban broj odgojno-obrazovnih radnika i ostalih radnika potrebnih za provođenje programa Dječjeg vrtića osigurat će se u skladu s mjerilima utvrđenim Državnim pedagoškim standardom predškolskog odgoja i obrazovanja.

Pravilnikom o unutarnjem ustrojstvu i načinu rada određuju se radna mjesta, stručni i drugi uvjeti te broj izvršitelja za pojedino radno mjesto.

**IV. OPĆI AKTI DJEČJEG VRTIĆA**

Članak 13.

Dječji vrtić ima Statut i druge opće akte.

Statutom Dječjeg vrtića pobliže se uređuju: ustrojstvo, ovlasti i način odlučivanja pojedinih tijela, vrste i trajanje pojedinih programa, uvjeti i način davanja usluga, radno vrijeme Dječjeg vrtića, javnost rada te druga pitanja važna za obavljanje djelatnosti i poslovanja Dječjeg vrtića.

Pravilnikom o unutarnjem ustrojstvu i načinu rada Dječjeg vrtića pobliže se uređuje unutarnje ustrojstvo te način obavljanja djelatnosti Dječjeg vrtića kao javne službe.

Statut i Pravilnik o unutarnjem ustrojstvu i način rada Dječjeg vrtića kao javne službe donosi Upravno vijeće uz prethodnu suglasnost Osnivača.

Dječji vrtić ima i druge opće akte u skladu sa Zakonom i Statutom.

Druge opće akte donosi Upravno vijeće na način propisan Statutom ako Zakonom ili Statutom nije propisano da ih donosi ravnatelj ili Odgojiteljsko vijeće.

**V. FINANCIRANJE I IMOVINA DJEČJEG VRTIĆA**

Članak 14.

Za obavljanje djelatnosti Dječjeg vrtića sredstva se osiguravaju:

* u proračunu Osnivača,
* uplatama roditelja djece korisnika usluga Dječjeg vrtića,
* iz drugih izvora propisanih Zakonom.

Članak 15.

Sredstva za osnivanje i početak rada Dječjeg vrtića osigurat će se u proračunu Osnivača.

Članak 16.

Dječji vrtić nema za cilj stvaranje dobiti, već obavljanje djelatnosti odgoja i obrazovanja.

Eventualno ostvarenu dobit Dječji vrtić će koristiti isključivo za obavljanje i razvoj svoje djelatnosti.

Članak 17.

Sredstva za rad koja osiguravaju Osnivači te sredstva stečena pružanjem usluga ili sredstva pribavljena iz drugih izvora čine imovinu Dječjeg vrtića.

U slučaju da Dječji vrtić posluje s gubitkom Osnivači se obvezuju da će pokriti taj gubitak.

Članak 18.

U pravnom prometu Dječji vrtić odgovara cijelom svojom imovinom.

Osnivači solidarno i neograničeno odgovaraju za obveze Dječjeg vrtića te su dužni pokriti manjak prihoda nad rashodima u njegovom poslovanju u jednakim dijelovima.

Članak 19.

Osnivači će osigurati prostor i opremu za trajno obavljanje djelatnosti sukladno standardima i normativima rada propisanim Državnim pedagoškim standardom predškolskog obrazovanja.

Prostor za obavljanje djelatnosti Dječjeg vrtića u vlasništvu je Osnivača.

Didaktičku opremu osiguravaju Osnivači iz vlastitih sredstava.

Članak 20.

Dječji vrtić ne može stjecati, opteretiti ili otuđiti nekretninu bez suglasnosti Osnivača.

Dječji vrtić ne može bez suglasnosti Osnivača steći, opteretiti niti otuđiti drugu imovinu čija je vrijednost veća od 2.654,00 eura bez PDV-a.

**VI. MEĐUSOBNA PRAVA I OBVEZE OSNIVAČA I DJEČJEG VRTIĆA**

Članak 21.

Obveze Dječjeg vrtića su:

* stvarati primjerene uvjete za rast i razvoj svakog djeteta,
* dopunjavati obiteljski odgoj i svojom otvorenošću uspostaviti djelatnu suradnju s roditeljima i neposrednim dječjim okruženjem,
* prilagoditi radno vrijeme u skladu s potrebama djece i zaposlenika roditelja,
* obavljati djelatnost za koju je osnovan,
* jednom godišnje izvijestiti Osnivače o radu i poslovanju,
* obavljati upis djece u Dječji vrtić,
* izvršavati obveze koje ima prema Zakonu, općim aktima i odlukama Osnivača.

Članak 22.

Obveze Osnivača su:

* poduzimati sve potrebne aktivnosti za razvoj Dječjeg vrtića,
* redovito osiguravati financijska sredstva za rad Dječjeg vrtića,
* pružati stručnu i drugu potrebnu pomoć u vezi s poslovanjem Dječjeg vrtića.

Članak 23.

Na međusobna prava i obveze Osnivača i Dječjeg vrtića koja nisu uređena ovom Odlukom primjenjuju se odredbe Zakona o ustanovama i Zakona o predškolskom odgoju i obrazovanju.

**VII. OSNIVANJE, POČETAK RADA I PRESTANAK RADA DJEČJEG VRTIĆA**

Članak 24.

Dječji vrtić osniva se na neodređeno vrijeme.

Dječji vrtić počinje s radom stjecanjem uvjeta za osnivanje i početak rada te upisom u Sudski registar ustanova, u skladu s Zakonom o ustanovama.

Međusobna prava i obveze izvršna tijela Osnivača uredit će posebnim Ugovorom sukladno Zakonu o ustanovama.

Članak 25.

Dječji vrtić može prestati s radom pod uvjetima i na način propisan Zakonom o ustanovama i Zakonom o predškolskom odgoju i obrazovanju.

**VIII. ZAVRŠNE ODREDBE**

Članak 26.

Stupanjem na snagu ove Odluke prestaju važiti Odluka o osnivanju Dječjeg vrtića “ Vila Zvončica“(„Službeni glasnik Općine Sikirevci“ br. 1/23, 3/23.).

Članak 27.

Ova Odluka stupa na snagu osmog dana od dana objave u „Službenom glasniku Općine Sikirevci“ .

**OPĆINSKO VIJEĆE  
OPĆINE SIKIREVCI**

KLASA: 601-02/24-01/1  
URBROJ: 2178-26-02-24-01

Sikirevci, 03.lipnja 2024.g.

Predsjednik Općinskog vijeća:

Tomislav Zovko,v.r.